
Për kuotat e pranimit dhe tarifat e shkollimit në institucionet publike të arsimit të lartë për ciklin e dytë të studimeve “Master i shkencave”/“Master i Arteve të bukura”, për vitin akademik 2011-2012

Në mbështetje të nenit 100 të Kushtetutës, të neneve 33, 35, 36 e 75 të ligjit nr.9741, datë 21.5.2007 “Për arsimin e lartë në Republikën e Shqipërisë”, të ndryshuar, të ligjit nr.8098, datë 9.4.1996 “Për statusin e të verbrit”, të ligjit nr.8626, datë 4.7.2000 “Për statusin e invalidit paraplegjik dhe tetraplegjik”, të ndryshuar, të ligjit nr.7889, datë 14.2.1994 “Për statusin e invalidit”, të ligjit nr.7748, datë 29.7.1993 “Për statusin e ish-të dënuarve dhe të përndjekurve politikë nga sistemi komunist”, të ndryshuar, të ligjit nr.10 289, datë 17.6.2010 “Për mënyrën e trajtimit ekonomik e financiar dhe për dhënie ndihme të menjëhershme familjeve të punonjësve të Policisë së Shtetit, të Gardës së Republikës, të Shërbimit të Kontrollit të Brendshëm, të Policisë së Mbrojtjes nga Zjarri dhe të Shpëtimit, të Forcave të Armatosura, të Shërbimit Informativ Shtetëror dhe të Policisë së Burgjeve, që humbin jetën në krye apo për shkak të detyrës”, dhe të ligjit nr.8153, datë 31.10.1996 “Për statusin e jetimit”, të ndryshuar, me propozimin e Ministrit të Arsimit dhe Shkencës, Këshilli i Ministrave

Vendosi:

1. Kuotat e pranimeve në institucionet publike të arsimit të lartë për programet e studimeve të ciklit të dytë “Master i Shkencave”/“Master i Arteve të Bukura”, për vitin akademik 2011-2012, të jenë 6676. Këto kuota të ndahen, si më poshtë vijon:
a) Kuotat e pranimeve të reja për programet e studimit 
“Master i shkencave”/“Master i arteve të bukura”				6386;
b) Kuotat për programe të dyta studimi						100;
c) Kuotat për transferimin e studimeve						100;
ç) Kuotat për shtetasit e huaj							50;
d) Kuotat për personat që nuk shikojnë						20;
dh) Kuotat për romët/ballkano-egjiptianët					20.
2. Kuotat e pranimeve të reja për programet e studimit të ciklit të dytë “Master i shkencave”/“Master i arteve të bukura”, sipas shkronjës “a” të pikës 1 të këtij vendimi, përbëhen nga:
a) Kuotat e pranimeve të reja për programet e studimit
“Master i shkencave”/“Master i arteve të bukura”, për aplikantët
brenda territorit të vendit,							6082;
b) Kuotat e pranimeve të reja për programet e studimit
“Master i shkencave”/“Master i arteve të bukura”, për
aplikantët shqiptarë nga trojet jashtë kufijve të vendit				304.
3. Kuotat e pranimeve të reja për programet e studimit “Master i shkencave”/“Master i arteve të bukura”, sipas shkronjës “a” të pikës 2 të këtij vendimi shpërndahen sipas programeve të studimit dhe institucioneve publike të arsimit të lartë dhe përcaktohen në kolonën D të tabelës nr.1, bashkëlidhur këtij vendimi.
4. Kuotat e pranimeve të reja për programet e studimit të ciklit të dytë, sipas shkronjës “b”, të pikës 2, të këtij vendimi, ndahen ndërmjet kandidatëve shqiptarë nga Republika e Kosovës, Maqedonia, Mali i Zi, Presheva, Bujanovc dhe Medvegjë. Administrimi i këtyre kuotave kryhet në bazë të marrëveshjeve dypalëshe ndërmjet vendeve dhe akteve të Ministrisë së Arsimit dhe Shkencës së Republikës së Shqipërisë. Këto kuota pranimi, të ndara sipas programeve të studimit dhe institucioneve publike të arsimit të lartë, për çdo program studimi, pasqyrohen në kolonën E, të tabelës nr.1, bashkëlidhur këtij vendimi.
5. Kuotat e pranimeve për personat që nuk shikojnë ndahen për kandidatët me statusin e personave që nuk shikojnë nga Ministria e Arsimit dhe Shkencës, në bazë të listës së hartuar nga Shoqata Kombëtare e të Verbërve.
6. Kuotat e pranimeve për romët dhe ballkano-egjiptianët ndahen nga Ministria e Arsimit dhe Shkencës, në bazë të listës së hartuar nga shoqatat përkatëse: Shoqata Kombëtare e Romëve dhe Shoqata Kombëtare e Ballkano-Egjiptianëve.
7. Kuotat e pranimit për shtetasit e huaj, që do të studiojnë në institucionet publike të arsimit të lartë të Republikës së Shqipërisë, në ciklin e dytë të studimeve, sipas shkronjës “ç”, të pikës 1, të këtij vendimi, administrohen nga Ministria e Arsimit dhe Shkencës. Ato shpërndahen në bazë të marrëveshjeve dy apo shumëpalëshe ndërmjet vendeve.
8. Kuotat e pranimeve për një program të dytë studimi dhe për transferim studimesh, të përcaktuar në shkronjat “b” dhe “c”, të pikës 1, të këtij vendimi, shpërndahen nga Ministria e Arsimit dhe Shkencës, bazuar në kërkesat e institucioneve publike të arsimit të lartë dhe numrin total të parashikuar në pikën 1, të këtij vendimi.
9. Çdo program studimi i ciklit të dytë funksionon në vitin e parë për vitin akademik 2011-2012, në rast se atë e ndjekin të paktën 10 studentë.
10. Institucionet publike të arsimit të lartë përcaktojnë kriteret e pranimit të kandidatëve dhe i bëjnë ato publike paraprakisht.
11. Tarifat e shkollimit për çdo kredit, për studentët, që do të regjistrohen në vitin e parë, për të gjitha programet e studimit të ciklit të dytë “Master i shkencave”/“Master i arteve të bukura”, në vitin akademik 2011-2012, përcaktohen në kolonën F, të tabelës nr.1, bashkëlidhur këtij vendimi.
12. Tarifat e përgjithshme të shkollimit për studentët, që do të regjistrohen në vitin e parë, për të gjitha programet e studimit të ciklit të dytë “Master i shkencave”/“Master i arteve të bukura”, në vitin akademik 2011-2012, përcaktohen në kolonën G, të tabelës nr.1, bashkëlidhur këtij vendimi.
Tarifa e përgjithshme paguhet e njëjtë, si në rastet kur kohëzgjatja normale e programit të studimit është 2 (dy) vite akademike, ashtu edhe kur programi i studimit zgjat më shumë, në rastet kur ofrohet me kohë të pjesshme nga institucionet publike të arsimit të lartë. Pagesa e tarifës bëhet me këste të përcaktuara nga institucioni i arsimit të lartë. Pas përfundimit të kohëzgjatjes së paracaktuar të programit të studimit, studentët, të cilët nuk e kanë përfunduar ende programin përkatës, paguajnë vetëm tarifën për kredit të lëndëve të prapambetura.
13. Kandidatët, që do të fitojnë të drejtën në një program studimi të ciklit të dytë “Master i shkencave”/“Master i arteve të bukura”, në institucionet publike të arsimit të lartë, në vitin akademik 2011-2012 dhe që u përkasin shtresave sociale, si: personat që nuk shikojnë dhe që nuk dëgjojnë, invalidë, invalidët e punës dhe fëmijët e tyre, paraplegjikë dhe tetraplegjikë, fëmijët që gëzojnë statusin ligjor të jetimit, fëmijët romë, ballkano-egjiptianë apo fëmijët e policëve, dhe ushtrakëve të rënë për shkak të detyrës e të ish-të përndjekurve politikë paguajnë një kuotë në masën 50% të tarifës së shkollimit. Këtë të drejtë do ta kenë edhe studentët e viteve më të larta, që u përkasin po këtyre shtresave sociale.
14. Në çdo program studimi të ciklit të dytë “Master i shkencave”/“Master i arteve të bukura”, studentët e vitit të parë, që kanë përfunduar me Medalje të Artë ciklin e parë të studimeve dhe studentët e vitit të dytë që kanë përfunduar shkëlqyeshëm vitin e parë, nuk paguajnë tarifën e shkollimit për kredite, të llogaritura për të gjitha lëndët/provimet, pjesë e programit, në vitin akademik 2011-2012.
15. Shtetasit e huaj, që do të vazhdojnë studimet e ciklit të dytë në institucionet publike të arsimit të lartë, i nënshtrohen së njëjtës tarifë shkollimi, si shtetasit shqiptarë, me përjashtim të rasteve kur, në kuadër të marrëveshjeve ndërshtetërore, është parashikuar ndryshe.
16. Transferimet e studimeve, në numrin përkatës të kuotës së përcaktuar nga Ministria e Arsimit dhe Shkencës, sipas shkronjës “c” të pikës 1 të këtij vendimi, bëhet nga vetë institucionet publike të arsimit të lartë, sipas kritereve të përcaktuara në aktet nënligjore, statutet dhe rregulloret e tyre.
17. Studentët, që përfitojnë nga kuotat e përcaktuara në shkronjat “b” dhe “c”, të pikës 1, të këtij vendimi, u nënshtrohen tarifës së shkollimit të programit përkatës të studimit që ata kanë kërkuar.
18. Rishpërndarja e kuotave të përcaktuara në pikën 1 të këtij vendimi, të cilat mbeten të parealizuara, bëhet nga Ministria e Arsimit dhe Shkencës në bashkëpunim me institucionet publike të arsimit të lartë.
19. Ngarkohen Ministria e Arsimit dhe Shkencës dhe institucionet publike të arsimit të lartë për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

